OVK-voorsitter skuldig aan onbehoorlike gedrag en wanadministrasiePansy Tlakula. Foto: eNCA Meer as R6 miljoen is betaal vir die Onafhanklike Verkiesingskommissie (OVK) se ou kantore wat van Oktober 2010 tot Julie 2011 leeg gestaan het. Bedrag van R6 753 880.42 is betaal vir die verhuring van die gebou in Walkerstraat 260,” het adv. Thuli Mandonsela, die Obenbare Beskermer, Maandag aan die media in Pretoria gesê. “Die bedrag is egter op 21 Februarie 2012 aan die OVK teruggegee, maar sonder rente.” Sy het gesê bewyse het aangedui dat dié finansiële verlies, onder andere toegeskryf kan word aan die afwesigheid van ‘n beëindigingsklousule in die huurkontrak. “Dit kan moontlik wees weens die lukrake hantering en moontlike roekelose gebruik van openbare fondse,” het Mandonsela gesê. Madonsela het Maandag die verslag bespreek ná ‘n ondersoek na bewerings van wanadministrasie en korrupsie wat verband hou met die verkryging van die Riverside Office Park as die OVK se hoofkantore. Sy het ook die geldigheid van huurooreenkomste, wat deur die kommissie aangegaan is, en verskeie betalings aan Abland, van wie die gebou verkry is, ondersoek. Mandonsela het ook gesê adv. Pansy Tlakula, die voorsitter van die OVK, het nie haar romantiese en sakeverhouding met ‘n mede-direkteur, wat bande het met ‘n gemeenskaplike maatskappy vanwaar die kantoor bekom is, openbaar gemaak het nie. “Die ideale manier hoe adv. Tlakula hierdie konflik van die verkrygingsproses van die gebou kon versag, sou wees om haar verhouding met die mede-direkteur bekend te maak. Haar gevolglike deelname aan die proses het haar onafhanklikheid en objektiwiteit in twyfel getrek.” Mandonsela het ná ŉ bespreking oor fondse wat met Abland verband hou, Tlakula skuldig bevind aan onbehoorlike gedrag en wanadministrasie. Intussen het adv. Pansy Tlakula, die voorsitter van die OVK, haar misnoeë uitgespreek omdat sy “op die laaste nippertjie” ŉ afskrif van die verslag bekom het. Sy het eers Maandagoggend om 04:00 glo die verslag ontvang, voordat dit om 10:00 aan die media bekend gemaak is. “Na talle versoeke om die verslag vroegtydig te kry, en gerusstelling van die OB se kantore dat dit sal gebeur, het ek dit steeds te laat ontvang,” het Tlakula in ŉ verklaring gesê. “Dit het my met min tyd gelaat om die verslag behoorlik te bestudeer. Ek sal die verslag nagaan en behoorlike kommentaar lewer sodra ek kan.” Madonsela het op haar beurt om verskoning gevra dat Tlakula die verslag te laat gekry het. “Ek vra onvoorwaardelik om verskoning daarvoor,” het Mandonsela gesê sonder om ŉ rede te verskaf waarom die verslag so laat oorhandig is. – SAPA